Pauline – Page 2 – Kinders In Christus
Uit die kantoor – April 2017
Ons is so opgewonde oor die eerste kwartaal! Die Nuwe Testament ontmoetings het tot heerlike byeenkomste gelei. Ons was ook baie opgewonde om te hoor hoe verskillende skole en kerke die Kix-materiaal gebruik. Enigiemand is welkom om 'n Kix-groep by 'n nasorg, gemeenskapsaal of kerk te begin. Die volledige inligting oor hoe om dit te doen en hoe die materiaal werk is ook aanlyn beskikbaar.
jeug@sun.ac.za | 021 808 9050
2017 – 'n Nuwe Jaar Vol Opwinding
Die sending been
Die plaaslike been
Ons groet en verwelkom…
KiX se Uitvoerende Komitee het op Vrydag 20 Mei vergader. Ons het vir Gielie Loubser gegroet, tot onlangs PSD: Jeug- en Familie, wat die leisels nou aan Anriëtte de Ridder oorgee. Op die foto agter vlnr: Gielie Loubser, José Layman, Pauline Matthee, Francina Damonse, Sharon Naudé en Anriëtte de Ridder. Voor is Sulet van der Bergh en Susan Johnston. (Afwesig: Christine van Eyssen en Frieda Oncker.)
Sharon Naudé het die afgelope 5 jaar as sekretaresse in die jeugkantoor gewerk. Sy bly steeds deel van die Communitas-span, maar sy skuif eersdaags na 'n ander afdeling. Namens die KIX-familie, wil ek Sharon bedank vir haar harde werk en toewyding. Sy het gesorg dat die Kix.Kom-uitgawes elke kwartaal betyds gepos word, sy het vergaderings gereël, navrae hanteer en nog baie meer. Dit is vir my duidelik dat KIX nie net vir Sharon 'n deel van haar werk was nie, maar 'n roeping. Ons gaan jou mis, Sharon, en ons bid die Here se seën toe op jou nuwe pad.
Ons verwelkom dan ook vir José Layman as die nuwe sekretaresse in die jeugkantoor. Die KIX-familie sien daarna uit om jou te leer ken en saam met jou te werk, José!
Ons verwelkom Anriëtte de Ridder:
Na amper twee maande in my nuwe pos het ek pas my eerste KIX Uitvoerende Komitee vergadering bygewoon. Dit is 'n voorreg om eerstehands te hoor wat in KIX-kinderbedieninge aan die gebeur is dwarsoor die land. In kerke, skole, nasorge en saaltjies kom groepies kinders bymekaar om meer van Jesus te hoor. In hierdie uitgawe wil ek elkeen bedank wat 'n leier of helper by 'n KIX-groep is. Dis julle diensbaarheid en toewyding wat hierdie pragtige getuienisse van kinders wat speel-speel die Bybel leer ken, moontlik maak. Mag die Here elkeen van julle seën met Sy wysheid, krag en liefde!
Sosiale media gons met die verwikkelinge rondom #Imagine Kidz wat in die Oktober-skoolvakansie plaasvind. #Imagine Kidz is deel van die groter #Imagine-beweging, maar is gemik op 10-12 jariges. Die formaat is plaaslike vakansieprogramme wat in gasheer dorpe aangebied word. Ons wil graag elke KIX-groep uitdaag om hiervan deel te word en self 'n gasheer te wees vir 'n #Imagine Kidz-program. Al die materiaal en opleiding word verskaf. Die fooi beloop R300 per dorp. Gaan na www.imaginekidz.com vir meer inligting.
Daar is 'n tyd vir alles…
Met Paasfees agter 'n gelowige sien hy kans vir enigiets wat van vooraf aankom. Mag julle hierdie tweede kwartaal ingaan met dié wete: die stryd is gestry en die oorwinning is behaal!! Kom wat wil, dit kan nie die uitslag omdraai nie. Tetelestai!!
Ons Otjie-kos projek fokus hierdie kwartaal op die opvoeding van alle mense oor die waarde van kos en hoe jy slim met jou geld kan werk, al het jy baie min. Die idee is dat kinders en hulle ouers bemagtig word om vir bedelaars goeie raad te gee oor hoe hulle meer waarde vir hul bietjie geld kan kry. Dalk sal die beste wees om self R10 uit te haal en goeie kos daarmee te koop en vir die bedelaar te gee. Laai gerus die addisionele inligting af ("Nutrition vir bedelaars") wat julle kan help met koskeuses. Hierdie inligting kan julle met bedelaars deel.
'n Laaste groet en 'n eerste hallo: Gielie groet:
Dit was my voorreg om die afgelope 12 jaar betrokke te wees eers by die Kinderkrans en later by KIX. In hierdie tyd het ek gesien hoe die Here gawes vir sy kerk gee, veral in die persoon van die wonderlike mense wat op die UK kon dien. Mense met die regte gawes en passie vir die regte tyd. Ek het ook beleef hoe die Here die kinderbediening op 'n baie spesiale en duidelike manier lei. Ek wil dit waag om te sê dat ek die Here se leiding in my 12 jaar by die Jeugkantoor die meeste en duidelikste in die kinderbediening beleef het! Dit het my altyd laat onthou: "Laat die kindertjies na my toe kom en moet hulle nie verhinder nie."
My wens en gebed vir die kinderbediening is dat ons by die oorspronklike bedoeling van die Kinderkrans sal bly deur kinders bewus te maak van 'n wêreld buite hulleself. Ons het nog altyd 'n sendingfokus gehad en deesdae verkies ek om te sê die Here het ons gelei om missionaal te wees. Die verskil is dat sending kan verstaan word as iets ver van ons af en dat ons net met geld of uitreike by mense en plekke betrokke kan wees. Missionaal beteken dat ons elke dag met alles wat ons doen, naby en ver, God volg in wat Hy rondom en saam met ons doen. Elke leier moet daarom altyd dink hoe ons die kinders kan bewus maak van wat Jesus aan die doen is en hoe ons daarby kan aansluit.
Dit gaan beteken dat ons kinders moet leer wat diensbaarheid is en dat ons elke dag ons selfsug sal moet los. Mag elke ontmoeting of aktiwiteit of wonderstelling die kinders help verstaan dat ware geluk kom in die weggee van jouself.
Gelukkig is daar ook 'n eerste Hallo! Hallo aan ds. Anriëtte de Ridder wat by my oorneem. Anriëtte was 'n dominee in Stellenberg gemeente en het jare lange gespesialiseerde jeugbediening ervaring. Sy is baie opgewonde om ook haar besondere gawes en passie vir 'n breër platform aan te bied en glo my, sy het baie te bied!
Ek groet dus met hierdie briefie al die wonderlike leiers in Kinderbediening! Julle het regtig iets spesiaals in julle mondering. Wees getrou aan julle roeping, maak julle arms wyd oop vir die ongelowige kindertjies by die bewaarskole en gee net liefde, liefde en liefde. Soveel kinders het so 'n groot behoefte daaraan.
Anriëtte stel haarself bekend
Ek is die afgelope 13 jaar by Stellenberg Gemeente in die Noordelike voorstede van Kaapstad werksaam as jeugleraar. Ek is getroud met Koos en het drie kinders: Daniël (6 jaar), Ciné (3 jaar) en Jan-Carel (1 jaar). Jeugbediening, families en kinders lê my baie naby aan die hart. Ek sien baie uit daarna om as PSD vir Jeug- en Familiebediening te werk en is dankbaar vir die geleentheid. Ek glo dat die jeug en gesinne 'n belangrike fokusarea vir die kerk is en sien daarna uit om behulpsaam te wees om effektiewe bediening en nadenke te fasiliteer.
Ek is ook baie opgewonde om deel te raak van die Kix familie – ek glo ons kinders het nodig om allerlei kreatiewe maniere van Jesus se omgee en sorg te leer. Daar is baie uitdagings in kinderbediening – 'n veranderende wêreld, stressors, gebroke families en verskeie negatiewe invloede. Daarom raak 'n effektiewe en holistiese kinderbediening al hoe meer van kritiese belang! Ek hoop dat baie van julle gaan saamwerk om kreatief en praktykgerig oor kinderbediening te dink en idees en getuienisse met mekaar te deel.
Uit die kantoor – September 2015
Is julle gereed vir die "nog vinniger hardloop"-kwartaal! Die laaste kwartaal het mos 'n manier om tussen al die jaareindgeleenthede so vol te raak dat jy 2 keer by jouself verby kan hardloop sonder om een keer te groet. Ek het so 2 jaar gelede ontdek dat die rede hoekom ons die Here as ver beleef eintlik net ons eie skuld is! Die Here belowe om altyd by ons te bly (Matt. 28:20), maar die probleem is, ons is so aan die hardloop dat ons nie altyd by onsself is nie! As ons die moeite doen om ons gees weer in ons liggaam te laat tuiskom, sal ons die Here naby ons beleef. Die beste manier om dit reg te kry, is deur te stop en stil te word. Mag jy die insig kry om die kwartaal gereeld stil te hou en vir jou gees te wag deurdat jy die seëninge van stilte vir jouself ontsluit.
Met die Kersgety wat om die draai is, het ons dit goed gedink om patrone te verskaf vir vingerpoppies waarmee die hele Kersverhaal vertel en uitgespeel kan word. Geniet die maak en gebruik daarvan. (Laai dit gratis af op hierdie webtuiste.)
Ontmoetings vir 2016
Ons gaan volgende jaar voort met ons driejaar reeks: "God se groot storie met die mens". Ons begin by Rigters en werk deur tot by Nehemia. Ek dink die kinders gaan dit baie interessant vind om ook minder bekende karakters te leer ken en die geskiedenis van Israel en Juda beter te verstaan.
Die een ding waarvan ons almal by KIX kan getuig, is dat die Here ons baie duidelik lei. Ons het soos gebruiklik weer die Getuieniskantoor gekontak oor moontlike projekte vir 2016. Intussen het iemand (soos my kinders sal sê: 'n "random" persoon) by 'n vergadering vertel van 'n projek waarby 'n gemeente betrokke is. Die Getuieniskantoor het na 'n paar weke teruggekom en gesê dat daar nie een duidelik projek is wat uitstaan en waaroor hulle vrede kry nie. Die projek van die spesifieke gemeente het egter 'n wonderlike energie op die vergadering laat ontstaan en die verbeelding op loop gesit.
Die belangrikste is dat ons na 'n baie lang tyd weer 'n plaaslike projek het. Ons het egter ook nie net een sentrale projek en begunstigde vir die projek nie, maar ons het 'n fokus wat in elke gemeenskap uitspeel. Die fokus is Robot-bedelaars (of dalk in jou omgewing: "stop-straat-bedelaars").
Die projek se naam is die "Otjie-kos Projek".
Ons gaan "otjies" (spaarvarkies) kos gee en so ons robot- of te wel verkeerslig-bedelaars help. Ons projek het 4 afdelings:
Bewusmaking en opvoeding
Die bewusmaking en opvoeding gaan ons doen deur 'n inligtingsblad op te stel waarin ons baie goeie raad kry oor die manier hoe ons oor robot-bedelaars moet dink en hoe ons op 'n verantwoordelike manier kan optree.
Die fondsinsameling gaan ons doen deur 'n "otjie" te maak met 'n gleuf in (ja, die regte spaarvarkie). Elke keer as 'n bedelaar by jou bedel, gooi jy 'n munt in jou varkie/otjie. Dis waar die naam "Otjie-kos Projek" vandaan kom. Ons sal in die eerste uitgawe van 2016 vir julle presies wys hoe om die "Otjies" te maak en te gebruik.
Met vennootskappe wil ons twee soorte organisasies identifiseer… 'n plaaslike en nasionale organisasie. (Die UK sal die nasionale organisasie identifiseer en elke gemeente/Kix vind 'n eie plaaslike organisasie.) Die geldjies wat ingesamel word, word dan tussen die twee verdeel. Die nasionale organisasie se geld stuur julle na die jeugkantoor en die plaaslike een hanteer julle self.
Die oombliklike noodverligting gaan in die vorm van 'n "share a meal" konsep geskied. Ons is in onderhandeling met 'n maatskappy en sal in 2016 die aap uit die mou laat as alles gefinaliseer is.
Wees ook ambassadeurs vir die Kinderbond en Kix en vertel so ver as wat jy kom van die hulp wat daar is om die kinders in julle gemeenskap (veral by die bewaarskole) te bedien met die liefde van Jesus.
'n Mens wat kan wag, is 'n slim mens. 'n Mens wat kan wag as almal rondom jou jaag, is wys daarby!
Wees hierdie kwartaal 'n wyse mens en kyk na jouself!
Uit die Kantoor – Junie 2015
Die Here voorsien altyd op die regte tyd. By ons vorige UK-vergadering het ons gewonder wat ons kan doen om ons projek weer 'n bietjie momentum te gee. Voordat ons iets kon kry (of uitdink), daag 'n oulike projekliedjie by ons op. Getrud van den Heever van NG Gemeente Boesmanland in Springbok het die liedjie geskryf en sommer die bladmusiek vir ons gestuur. Hulle was toe so gaaf om vir ons 'n video op te neem waar hulle Kix-maats dit sing terwyl Getrud met die kitaar begelei. Hierdie video is verwerk en op ons webtuiste gelaai. Julle kan dit aflaai en almal behoort maklik te kan saamsing, praat en hande en vingers klap, want die woorde is ook op die video. ("Zim ABC wat die Woord gee.WMV") Geniet dit en gebruik dit om weer 'n bietjie momentum aan jul projekinsamelings te gee.
Ons het met Kix en die #Imagine-beweging net weer ontdek dat ons kinders en jeug positief is oor ons kerk en graag daar wil wees waar ons iets aanbied. Tog kan hulle uit hulle eie niks doen nie. Daar waar leiers entoesiasties is, gebeur die dinge. Ons kan regtig sien hoe sekere gemeentes net floreer en ons weet agter elke aan die brand bediening is daar volwassenes wat dit moontlik maak en hard werk! Hulle tyd is net so beperk en hulle moet ook maar diep gaan delf voor elke geleentheid, maar die vrug is duidelik.
'n Ou oom het eendag vir my gesê die beste ding wat jy vir jou kind kan gee is – blootstelling! Ek eer vandag elke Kix- en Kinderbondleier wat laer- en voorskoolse kinders blootstel aan die wonderlike ervaring van die Kinderbond en KIX. By die sinode van 2015 het ons weer gehoor hoe ECD ("early childhood development") die antwoord op armoede in ons land is en ons het die geleentheid om deur KIX en die Kinderbond ECD-bediening te doen. Van die sprekers het selfs getuig hoe die Kinderkrans en Kinderbond hulle gevorm het.
Hou so vol en sterkte vir die derde kwartaal. Blootstelling is nie iets waarvoor iemand dadelik dankie sê nie. Tog na 'n tyd hoor jy hoe waardevol dit was.
Sterkte met jul kinderbedieninge!
Uit die Kantoor – Mei 2015
Hoe gaan dit met ons projek vir 2015? Ons sal binnekort nog oulike idees gee om weer 'n bietjie woema te gee met ons insamelings.